Noverint presentes et futuri quod Bernardus Looranus. prepositus de Marchia, movit querelam adversus Theobaldum decanum et capitulum sancti Cyrici de justitia quam querebat in terra canonicorum sancti Cyrici quæ est ultra aquam de Merderon, ex parte Marchiæ, in ballia de Germigné. Et quia querela erat de justitia terræ, noluerunt ei canonici respondere nisi haberet præceptum a comite ut quicquid erga prepositum super hoc efficerent, comes teneret et in posterum ratum haberet. Unde comes decano et canonicis scripsit in hæc verba: Dominis et amicis suis Theobaldo decano Nivernensis ecclesiœ et capitulo, Guido, comes Nivernensis, salutem. Super querela illa de qua Bernardus de Cufé vobiscum placitat, sciatis quod pro rato habebo quicquid ille faciet inde erga vos et quod adquiret erga nos vel vos erga ipsum ratum fore volo et factum tenebo, Valete. Proinde apud Germigné ad diem constitutam canonici et prepositus et servientes comitis de Marchia convenerunt, et causa de querela prepositi in hunc modum tractata est: Prepositus dicebat comitem debere habere justitiam in terra canonicorum ab aqua Merderon versus Marchiam pro jure castellaniæ Marchiæ. Canonici autem respondebant quod ecclesia eorum tenuerat et habuerat in pace justitiam in tota terra canonicorum quæ est de ballia de Germigné in tempore eorum qui castrum et castellaniam de Marchia jure hereditario possederant et in tempore Guillelmi fratris sui qui predictum castrum per quandam mutationem adquisivit. Hoc Prepositus et pars comitis negabat. Pars vero canonicorum se probaturum constanter promisit. Utrique postea super hoc judicium fieri postulaverunt. Adjudicatum est igitur presentibus utriusque partis legitimis et discretis personis quod si canonici probare possent justitiam se habuisse in predicta terra in tempore eorum quos prædixerant de cetero justitiam in futurum sine omni contradictione hahere deberent. Recitato itaque judicio et concesso, canonici plures produxerunt testes legitimos et idoneos presbyteros, laïcos. Prepositus vero testimonio presbyterorum adquievit et a laïcis juramentum accepit. Factum est hoc videntibus plurimis utriusque partis clericis et laïcis quorum nomina subscribuntur. Ex parte canonicorum Theobaldus decanus, Odo archipresbyter, Hugo Vaslini, Odo de sancto Bonito, Stephanus Vartiliaci de Cona, Johannes Virziliacensis, prepositus de Germigné. Canonici Atto de Solenge, Stephanus capellanus de Germigné presbyteri, Ebrardus prepositus de Germigné, Rodulfus Burellus, Amicus forestarius, Brutinus de Clamora, Rodulfus Gais, Martinus de Chalagnes, Regnaudus Tortus, Petrus et Regnaudus de Chasagnes fratres, Hugo Guillelmi, Garnerius et multi alii. Ex parte comitis, Bernardus prepositus de Marchia Johannes Looranus pater ejus, Gaufridus de Marchia, Bernardus Humbaudi, Regnaudus Magne, servientes comitis. Umbertus Bertelais et filius ejus Bertelais.